runetrust/blame-folketinget-dk huggingface dataset:
Lisbeth Bech Poulsen (SF), 2018-05-15:
Databeskyttelsesloven er jo en dansk udløber af en rigtig, rigtig fin europæisk forordning – det er faktisk lidt et særsyn – hvor der er kommet europæisk lovgivning, hvor de store firmaer ikke har fået held med at lobbye, hvor der faktisk er sket det, at vi har fået et lovkompleks, hvor det er borgerens frihedsrettigheder, der er i centrum.
Anders Fogh Rasmussen (V), 2005-02-24:
Vi ønsker simpelt hen, at kræftbehandlingen på de danske sygehuse bliver bragt op på det højeste internationale niveau, og regeringen vil naturligvis i forlængelse af den kræfthandlingsplan, som vi vil fremlægge til foråret, og de politiske drøftelser, der skal være om den, afsætte de midler, der er behov for.
Camilla Fabricius (S), 2025-05-06:
Det, jeg gerne vil spørge ordføreren om, er, om det ikke har betydning for, hvordan ordføreren stiller sig til at kunne lande en beretning, når både Dansk Industri og Dansk Erhverv peger på, at det at investere i kvindesygdomme og kvindesundhed både kan have en effekt i forhold til den medicin, vi udvikler, men jo også i forhold til de medarbejdere, vi har ude på vores virksomheder, ude i den offentlige sektor?
Connie Hedegaard (KF), 2007-05-03:
Men det, der bare er sagen, er, at det nu engang er praktisk – på et tidspunkt, hvor vi lige har startet et fuldstændig nyt system i forbindelse med kommunalreformen her pr. 1. januar 2007 – at vi i forbindelse med noget af det, som i sagens natur fylder rigtig meget i Naturklagenævnet, nemlig hele reguleringen af landbruget, får lidt erfaringer med, om det system virker.
Line Barfod (EL), 2005-05-12:
Fru Irene Simonsen sagde i sit indlæg, at regeringen har vist vejen, men man kan jo roligt sige, at det, regeringen har vist vejen til, ikke er, hvordan vi skaber job til alle dem, der gerne vil gå ud og have et ordinært arbejde til en ordinær løn.
Kim Christiansen (DF), 2006-01-10:
Det er selvfølgelig et sagn, men vi har da vidnesbyrd fra 1300-tallet om, at Dannebrog eksisterede dengang, og det skulle ifølge førende eksperter også være verdens ældste flag, selv om Østrig, England og senest Japan har forsøgt at frarøve os den hæder og den ære.
Karen J. Klint (S), 2000-05-23:
fra, at kommuner og amter ikke lever op til deres tilsynsforpligtelse, så der er ikke nogen åbning i retning af, at der skal føres en anden form for tilsyn. Vi synes faktisk, at tilsynsreglerne er o.k., hvis de bare bliver brugt, og så siger vi: Jamen de skal bruges, og de skal udnyttes, og det skal ske tværfagligt.
Ulla Tørnæs (V), 2012-01-27:
Derfor er det for mig fuldstændig ubegribeligt, at fru Ane Halsboe-Larsen er med i et regeringsparti, der altså har lavet en finanslovaftale, som betyder, at vi øger skatter og afgifter med mere end 5 mia. kr. NOx-afgift, sukkerafgift, fedtafgift, alt sammen vil det bidrage til yderligere at sende arbejdspladser til udlandet.
Anne Grete Holmsgaard (SF), 2004-05-06:
Vi har jo bevæget os teknologisk fra den tilstand, hvor vinduer var et energitab, til den tilstand, hvor energirigtige vinduer faktisk ikke giver ret meget energitab, og vi står lige på tærsklen til, at vi kan lave rigtige vinduesløsninger til nogle, der faktisk opsamler energi til bygningerne, så det bliver en ekstra energikilde til bygningerne.
Martin Henriksen (DF), 2013-04-03:
Det betyder ikke, at man skal lave en lov, der siger, at Qatar ikke må give nogle penge, eller hvem det nu kan være, men det kan jo betyde, at man laver en lov, hvor man lægger en vurdering ind, sådan at myndighederne får mulighed for at vurdere, om den her organisation eller stat fremmer et syn på samfundet, som vil give integrationsproblemer, som kan fremme ekstremisme og i værste tilfælde terrorisme.
Morten Bødskov (S), 2013-10-09:
Asylsystemet er til for at beskytte folk, der har behov for vores hjælp, som er på flugt fra krig og ødelæggelse, og som kan få asyl, og så skal vi selvfølgelig gøre, hvad vi kan, for at skærme det system af mod folk, der kommer hertil under dække for at udnytte det bl.a. til at begå kriminalitet.
Magnus Heunicke (S), 2017-12-20:
Men når vi nu fremsætter forslaget, er det jo en hjælpende hånd til Dansk Folkeparti, fordi DF har valgt at pege på nogle regeringspartier, som har den stik modsatte politik, nogle vil have minusvækst, andre vil have nulvækst, og i hvert fald vil de ikke have en vækst i den offentlige sektor, der følger med, når vi bliver flere ældre og har behov for, at der også er flere hænder i vores ældrepleje.
Karen Ellemann (V), 2012-02-22:
Og i den forbindelse er det klart, at vi i hvert fald i Venstre er meget optaget af, hvad der så ligger i den her suspensionsmulighed, for ministeren er selv inde på, at det kan være i de tilfælde, hvor det er en sårbar klasse, og det er jeg sådan set ganske enig med ministeren i.
Mette Thiesen (NB), 2020-01-31:
Ordføreren nævnte i sin tale det her med statsborgerskaber, og der blev jeg sådan lidt nysgerrig, for en ting er, at jeg ved, at både ordføreren har nævnt det, og ordførerens partifælle hr. Rasmus Jarlov har også nævnt det i salen tidligere, altså det her med, at man har strammet reglerne for tildeling af statsborgerskab, men noget andet er, at der altså stadig er en del i de her puljer, der kommer til afstemning, som der er reel tvivl om.
Kristian Jensen (V), 2002-01-17:
Hvis man på forhånd har en klar afklaring af, hvad der helt præcist skal gennemføres, er der jo ingen grund til at undersøge noget, men nu skal udvalget gøre sit arbejde, og så skal Beskæftigelsesministeriet arbejde med dets tanker, så den nye regering kan sikre, at der kommer færre på offentlige overførselsindkomster.
Peter Skaarup (DF), 2003-12-10:
Det synes jeg ikke statsministeren svarede på, og det kunne jeg godt tænke mig at statsministeren gjorde. Jeg vil også gerne høre en aktuel kommentar til, hvad man fra regeringens side vil gøre for at tage de dele ud, for det er jo et aktuelt problem for Danmark, hvis EU begynder at tiltage sig magt på områder, der angår folkepension, efterløn, dagpengesystem og andre af de sociale ordninger, vi kender. Forskellen mellem Danmark og andre lande er jo, at Danmark i høj grad har staten inde som en tredjepart til at finansiere store dele af velfærdssystemet modsat f.eks. Tyskland.
Rasmus Horn Langhoff (S), 2016-11-11:
I forhold til det med e-mailen vil jeg sige, at jeg også læser mine mails, og jeg har i det hele taget også en, synes jeg, rigtig god og fast dialog med rigtig mange inden for det område, også med krisecentrene, og jeg har også én gang eller måske 100 hørt ønsket om at få det her og altså komme væk fra den her frustration over aldrig rigtig at vide, om man er købt eller solgt efter nytår – altså det der med, at man kan fortsætte sit arbejde på en mere fast drift, komme på finansloven, så der bliver noget mere sikkerhed om det arbejde, man laver.
Christian Langballe (DF), 2014-05-14:
Jeg går ud fra – når man nu har lavet det her digre værk og har offentliggjort det – at de love, som skal komme ud af det, faktisk også er noget, der er til diskussion, og at det ikke bare drejer sig om kapitel 2, som jo så at sige er en sammenfatning, men at det angår hele betænkningen.
Karina Lorentzen Dehnhardt (SF), 2021-04-20:
Men jeg vil høre Socialdemokratiets ordfører, om han tænker, at vi skal sætte lige så mange penge af til kriminalforsorgen, som vi er lykkedes med at sætte af til politiet – altså, skal der ske en lige så markant forbedring af kriminalforsorgen, som der er sket med politiet i den her flerårsaftale, der kommer?
Brigitte Klintskov Jerkel (KF), 2017-02-02:
Der er jo også et hensyn at tage til, hvilke økonomiske ressourcer man skal bruge på nævnets behandling af sagerne; bl.a. skal man ikke behandle sager, hvor omkostningerne ved sagens behandling ikke står i rimeligt forhold til dens betydning, ligesom fusk i private forskningsprojekter er undtaget.
Per Larsen (KF), 2020-12-18:
Derfor skuffer det mig selvfølgelig lidt, at det nu skal sendes i udvalg, for jeg havde da forestillet mig, at det store socialdemokratiske regeringsparti havde et eget bud på, hvordan man ville løse det her problem og sikre, at der ikke er nogen, der opfører sig uhensigtsmæssigt, hvilket er meget mildt sagt i forhold til nogle af de ting, vi har set.
Morten Messerschmidt (DF), 2006-01-10:
Så kan jeg ikke forstå, hvordan udenrigsministeren på den ene side kan sige, at den danske regering er imod botanisering i forfatningen, men på den anden side kan sige: Det er helt i orden, hvis vi bare ikke selv gør det; det er helt i orden, hvis det er EU’s formand, der gør det.
Martin Henriksen (DF), 2005-05-27:
Når John Halse udtaler sig om, at det her kan skabe problemer, bl.a. mobning, og når der står i den svenske undersøgelse, at det her kan skabe problemer, bl.a. mobning, så er det jo relevant at tage det med i betragtning og så endnu en gang slå fast: Det her er ikke et forslag, man har fremsat, fordi man ønsker at fremme barnets tarv, det er ikke derfor, man fremsætter forslaget.
Hans Christian Schmidt (V), 2002-05-08:
foreslås det, at de kemiske stoffer undersøges og vurderes efter en nærmere fastsat tidsfrist afhængig af de markedsførte mængder, og således at kemiske stoffer, der markedsføres i mængder over 100 t pr. år, er undersøgt og vurderet senest år 2012, samtidig med at der også i år 2012 er foretaget en registrering af de kemiske stoffer, der markedsføres i mængder over 1 t pr. år.
Jeppe Kofod (S), 2002-05-22:
Kommuneforeningen på Bornholm kan oplyse, at de står til at skulle spare 25 mio. kr., og med hensyn til den her såkaldte pulje til sygehuse kan man oplyse fra Bornholms Amt, at de i bedste fald regner med at få måske op til 1 mio. kr., fra den her pulje her.
Ole Hækkerup (S), 2012-02-03:
Derfor er min banale politiske pointe bare at sige, at hvis justitsministeren – det kunne i øvrigt også være en justitsminister fra et andet parti end mit eget og for den sags skyld under en anden regering – rejser sig op og siger, at han kan se nogle alvorlige grundlovsmæssige problemer i forslaget, synes jeg, at det er en god idé, at vi som Folketing begynder at tænke os alvorligt om.
Eyvind Vesselbo (V), 2012-01-27:
Det andet punkt er, at jeg har svært ved at forstå, hvad det er, der skal hjælpe unge kriminelle, og det er det andet punkt i det her lovforslag, med at komme ud af de problemer, de har ved at være kriminelle, hvis man ikke har en mulighed for at sætte dem på sikrede institutioner, fordi det er jo det, der gøres sværere nu, og spørgsmålet – nu skal jeg ikke stille spørgsmål – er alligevel, hvad der skal ske med de her unge mennesker, når de ikke kan komme på de her sikrede institutioner.
Zenia Stampe (RV), 2017-11-24:
En almindelig trussel ville have givet 3 år, så kan det forhøjes til det dobbelte, altså 6 år, hvis det indgår i en bandekonflikt, og det her forslag gør så, at straffen yderligere kan forhøjes med en tredjedel – det vil så blive 8 år, regnestykket er ligegyldigt.
Ole Birk Olesen (LA), 2015-04-28:
Og dermed viser regeringens egne tal jo også, at det har betydning, hvor meget lyst man selv har til at arbejde, og at der er mennesker i dag, som får mere lyst til at komme i arbejde, hvis den økonomiske tilskyndelse til det stiger, og at rådighedsreglerne således ikke kan få folk i arbejde helt af sig selv – der skal også være en tilskyndelse.
Ole Stavad (S), 2006-04-19:
Derfor vil jeg godt spørge: Er Det Konservative Folkeparti parat til, med det, som hr. Allan Niebuhr nu har været ude og sige, og som han har oplyst er med baggrund i en diskussion i den konservative folketingsgruppe, bare at acceptere, at hr. Søren Krarup og Dansk Folkeparti kan sige, at det vil de ikke acceptere, uanset hvor sagligt det er?
Sofie Lippert (SF), 2023-11-29:
Jeg tror, at årsagen til, at det her kommer op, og at det også kommer op i Region Syddanmark og ikke kun blandt sådan nogle aarhusianere som mig, jo er – hvilket ministeren også selv nævner – at vi kan se frem mod, at det her Aarhus-Hamborg-tog holder op med at køre.
Keld Albrechtsen (EL), 2000-11-28:
Det var jo det, Israel ville opnå med Osloaftalerne: at få de besatte områder opdelt i nogle enklaver, som kunne have et vist selvstyre, men som stadig væk var under israelsk militær kontrol, altså i virkeligheden det samme system, som apartheidstaten Sydafrika havde, dengang det regime havde sin tid.
Christian Poll (ALT), 2016-11-10:
Med disse initiativer bliver reduktionen i 2020 et sted mellem 31 og 34 pct., og det er i mine øjne en ret dårlig stil, at man starter med at bryde Parisaftalens princip om no sliding back, altså at man ikke må sætte initiativer i gang, der går den forkerte vej.
Sofie Carsten Nielsen (RV), 2016-12-06:
Også i Radikale Venstre bakker vi op om forslaget og synes, det er virkelig positivt, at ministeren melder ud, at regeringen også vil komme med lovforslag, og så er jeg sikker på – det håber jeg at SF's ordfører vil bekræfte – at vi kan finde en fælles løsning på det her.
Troels Lund Poulsen (V), 2017-03-28:
Jeg er sådan set også meget enig i, for at give et par kommentarer til f.eks. det, hr. Peter Hummelgaard Thomsen sagde, at det her er vigtigt – det har hr. Peter Hummelgaard Thomsen også før sagt – ud fra en politisk diskussion, og at det ikke nødvendigvis er det, der vælter dansk samfundsøkonomi på nuværende tidspunkt, men det handler jo om, hvad der er ret og rimeligt; det har vi også tidligere diskuteret i Folketingets Europaudvalg.
Morten Homann (SF), 2004-02-24:
Derfor er det også beskæmmende, at et så beskedent, konstruktivt og fremkommeligt forslag bliver mødt af et fuldstændigt overbud fra ministerens side på, at det skulle koste 14 mia. kr. yderligere pr. år at sikre, at man tænker sig det ekstra om, når man bygger fremtidigt byggeri.
Jens Peter Vernersen (S), 2007-01-25:
Det er selvfølgelig afgørende, at det fungerer, og derfor synes jeg, at man i form af aftaler med lægerne må afklare, at man altså også skal respektere de patienter, som nu bor på et plejehjem, altså at man skal vise dem fuldstændig den samme respekt som andre.
Mette Frederiksen (S), 2010-04-19:
Derfor er vi ikke enige i, at bruger- og pårørenderåd nedlægges, og det undrer os, at der i lovens tekst og bemærkninger ikke er indskærpet, at alle borgere har ret til at blive inddraget og hørt. Når det kommer til nedlæggelse af klagerådene, kan det synes fornuftigt at samle klageadgangen på kun et sted, men vi lytter også gerne til alle de høringssvar, der er afgivet, hvori der er mange indvendinger mod lige præcis nedlæggelse af klagerådene.
Kristian Jensen (V), 2009-04-14:
Det overrasker mig sådan set ikke, at Socialistisk Folkeparti og Socialdemokraterne ønsker at få en årlig liste med skatteudgifter i forbindelse med forslaget til finanslov, en liste, som oppositionen traditionen tro har brugt som inspirationskilde til at foreslå evige forhøjelser af skatter og afgifter.
Christian Wedell-Neergaard (KF), 2007-05-31:
Det er minimumsstandarder, som er fastlagt centralt, og som er en form for diktat til kommunerne, og dermed vil det fratage de lokale ansvaret for at tilrettelægge serviceydelserne, og i stedet vil det i højere grad være serviceydelser, som tilrettelægges af Folketinget.
Birgitte Bergman (KF), 2025-02-20:
Fra den 28. juni i år skærpes reglerne yderligere, og der indføres et krav om en importerklæring for kulturgenstande, der er over 200 år gamle og har en værdi på 18.000 euro, samt et krav om importlicens for arkæologiske genstande og visse historiske monumentdele, der er over 250 år gamle.
Jann Sjursen (KD), 2004-10-28:
Vi må så bare også indrømme, at der er utrolig smertefyldte og konfliktfyldte samværssager, hvor man, når man får kendskab til de pågældende sager, jo ikke bare sidder og river sig i håret, men også næsten må have fat i kluden for at tørre næsen og øjnene, når man hører, hvordan det går for sig.
Kristian Pihl Lorentzen (V), 2009-05-05:
Det er der ikke noget nyt i, og derfor må jeg vende tilbage til det, jeg startede med i min tale, nemlig at jeg synes, Enhedslisten er helt ude på overdrevet, når man taler om dramatiske, voldsomme og katastrofale stigninger, når billetprisen stiger 1 kr. her i København fra 2009-2010.
Ole Stavad (S), 2006-10-25:
Det er også baggrunden for, at de partier, der står bag udligningsreformen, valgte at forøge puljen til særlig vanskeligt stillede kommuner med 150 mio. kr., netop målrettet den situation, at når man lægger et loft ind over hver enkelt kommune for at sikre, at kommunerne under et kommer godt i land med den nye reform, så kan det skabe nogle midlertidige problemstillinger i den enkelte kommune.
Jeppe Mikkelsen (RV), 2012-03-29:
Ministeren fremlagde klart og tydeligt, at der allerede i dag er hårde straffe for seksuelle krænkelser mod børn, op til 8 år for krænkelser mod børn under 15 år og 12 år for krænkelser mod børn under 12 år, og så er der også muligheden for en forvaringsdom i særlige tilfælde, som vi f.eks. har set det i dag.
Eigil Andersen (SF), 2013-05-30:
Som det er blevet nævnt, afskaffede den borgerlige regering og et flertal i Folketinget retten til sygedagpenge på skæve helligdage, som er skærtorsdag, langfredag, 2. påskedag, Kristi himmelfartsdag, 2. pinsedag, Store bededag, juledag, 2. juledag og nytårsdag, og det skete, som det er blevet nævnt, i 2010.
Leif Lahn Jensen (S), 2011-11-25:
Jeg har sagt igen og igen, at man laver nogle aftaler – ligesom jeg ved, at Venstre har prøvet igennem mange år at samarbejde med Dansk Folkeparti og andre – og man bliver enige om, at det her er den måde, man kan lave en regering på, og det er den måde, man kan skabe gode resultater på.
Christine Antorini (S), 2010-01-13:
Nu var det sådan, at der var en stor forespørgselsdebat lige før jul lige præcis om den manglende målopfyldelse, nemlig at det er under 80 pct. af de unge, der har gennemført en ungdomsuddannelse her i 2010, hvor det burde have været mindst 85 pct. af alle unge.
Anders Fogh Rasmussen (V), 2007-01-31:
Men lad mig minde hr. Mogens Jensen om, at Danmarks Radio rent faktisk har berigtiget en række af de fejl, der er blevet påpeget – ikke alle, og det er sket nølende, men Danmarks Radio har jo faktisk, bl.a. i TV-avisen, været inde og præcisere, korrigere og rette fejl, der er begået.
Line Barfod (EL), 2010-05-28:
Men står folk med et akut sygt barn på et apotek, der kræver penge, er situationen altså, at de fleste vælger at betale pengene for medicinen, de venter ikke flere uger, indtil de har fået en ansøgning igennem det kommunale system for at få pengene til den akutte medicin.
Lars Christian Lilleholt (V), 2014-06-04:
Det rammer ganske udmærket den målsætning, som vi også har, og som der heldigvis her i Folketinget er bred enighed om, bl.a. at vi arbejder for 2-gradersmålsætningen og i det hele taget for, at CO2-udslippet reduceres med mellem 40 og 70 pct. i 2050 i forhold til 2010, og at den globale udledning af CO2 skal være nul i år 2100.
Martin Lidegaard (RV), 2003-10-24:
Jeg tror også, jeg gav udtryk for, at jeg sådan set tror, at der er behov for nogle skrappere regler, og jeg tror også, der er behov for nogle helt nye virkemidler, men jeg føler ikke, og jeg mener ikke, at vi har tilstrækkelig viden om, præcis hvor det er, skoen trykker, og deraf hvilke virkemidler vi skal sætte ind med. Nu ved jeg ikke, hvornår ministeren vil gøre det, men på et eller andet tidspunkt skal vi jo have evalueret hele vores egenkontrol af de mindre virksomheder.
René Christensen (DF), 2021-05-12:
Så vi vil også følge arbejdsgruppen tæt og se, hvad der kommer ud af det, men vi er ikke bange på samme måde som forslagsstillerne, men vi anerkender også forslagets præmis om, at det jo ikke er for at fjerne hele grundlaget for at kunne skaffe udenlandsk kapital, men at mindske det.
Karen Jespersen (V), 2008-12-04:
Det betyder, at kommunalbestyrelsen som ansvarlig myndighed i sine afgørelser skal sikre sindslidende den rette sociale indsats for at kompensere for sindslidelsen og sikre, at indsatsen er nøje tilrettelagt, så det ikke bliver nødvendigt at bruge magt i servicelovens forstand, samt forebygge, at det bliver nødvendigt at bruge tvang i sundhedslovens forstand.
Kamal Qureshi (SF), 2006-04-19:
Det er selvfølgelig rigtigt, at det ikke lige konkret er det, den her diskussion handler om, men man kan jo sige, at for os andre, som ikke er en del af de to partier, som hr. Allan Niebuhr vil snakke med om dispensationsreglerne med hensyn til PTSD, er det jo relevant at vide, hvordan det her bliver sammensat i forhold til de øvrige krav, der allerede er til at få indfødsret.
Morten Messerschmidt (DF), 2025-12-09:
Lad os droppe den der automatiske stigning, sådan at folk skal arbejde indtil de er 74, 75 og 76, og så til gengæld skabe et arbejdsmarked, hvor de, der kan og ikke er nedslidte, også har et incitament til at arbejde, men ikke tvinges til det.
Lars Boje Mathiesen (UFG), 2024-04-04:
Jeg ser mig nødsaget til at komme med et simpelt matematisk regnestykke, simpelt hen fordi socialisterne herinde i Folketingssalen ikke forstår det: Hvis man tjener 1 mio. kr. og man betaler 40 pct. i skat, så betaler man 400.000 kr. i skat; hvis man tjener 300.000 kr. og man betaler 40 pct. af det i skat, så betaler man 120.000 kr. i skat.
Margrethe Vestager (RV), 2004-11-30:
Der er noget, der tyder på, at der er noget substantielt, der ikke er, som det skal være, snarere end at der er en betalingsordning, der er i udu, specielt når man så vælger en betalingsordning, der de facto straffer de kommuner, som opretter produktionsskoler, ved, at de både skal betale grundtilskud og betale taxametertilskud pr. elev, der kommer til at gå på skolen.
Lotte Bundsgaard (S), 2002-12-09:
Hvis hr. Kristian Jensen er enig i det, hvorfor har regeringen så indgået så skrappe aftaler med kommunerne, og hvorfor er Venstre imod en børnepasningsgaranti, der kunne give medarbejderne og arbejdsgiverne sikkerhed for at få pasning af deres børn? Hvis hr. Kristian Jensen var arbejdsgiver, ville hr. Kristian Jensen så ikke bede beskæftigelsesministeren om at stikke piben ind og feje for egen dør, før han fejer for andres?
Jakob Axel Nielsen (KF), 2010-02-10:
Nu tror jeg ikke, det kommer bag på hr. Per Clausen, at der løbende sker forbedringer i produktiviteten på sygehusene på grund af bl.a. en bedre arbejdstilrettelæggelse, bedre videndeling, bedre anvendelse af den samlede kapacitet, indførelse af ny teknologi, opgaveglidning m.v.
Anne Grete Holmsgaard (SF), 2007-03-13:
Jeg tror ikke på, det er sket på grund af FN’s fjerde klimarapport, men det, den nok har bidraget til, er at ændre diskussionen i pressen, for man kommer ikke tættere på end 90-92 pct.s sikkerhed i forskningsresultater for, at man er sikker på den menneskeskabte globale opvarmning, så det har forandret noget.
Kristian Thulesen Dahl (DF), 2013-01-17:
Så kommer hr. Jens Joel minsandten og siger – jeg tror, at 80 pct. af hr. Jens Joels ordførertale drejede sig om, at Dansk Folkeparti nu vil have Danmark ud af EU – at nu må vi da forstå, at Danmark jo ikke kan klare sig alene, og at det ikke kan være et tag selv-bord osv.
Peter Skaarup (DF), 2013-04-23:
De gør det over for andre og har måske gjort det igennem mange år, så det vil sige, at hvis det lykkes efter en anmeldelse at føre en sag, der betyder, at den pågældende kan blive dømt for det pågældende forhold, så kan man på den måde også hindre mange andre forhold, for mange af de mennesker, der er pædofile, har desværre en trang til at ville gøre det, de engang gjorde over for et barn, over for andre børn.
Pernille Vermund (NB), 2020-05-12:
Man kan vel også forestille sig, at i en situation, hvor man som parlamentarisk grundlag for en regering stoler på regeringen, men efterfølgende får at vide, hvis der nu ikke havde været en ministerbetjeningsregel, at regeringen rent faktisk har løjet for Folketinget, ville det være forudsætningen for eller grundlaget for, at man stillede mistillid.
Karsten Lauritzen (V), 2011-03-29:
Det, statsministeren præcis sagde, var – og nu citerer jeg: Hvis du spørger mig, om det er udtryk for aktivt medborgerskab, når man melder sig under vores danske fane og gør aktiv tjeneste ved danske styrker i udlandet, så mener jeg bestemt, det er udtryk for at vise aktivt medborgerskab.